U-I-14/07
Natisni
Opravilna št.:
U-I-14/07
Datum odločitve:
14. 2. 2008
ECLI:
ECLI:SI:USRS:2008:U.I.14.07
Akt:
Zakon o zakonski zvezi in družinskih razmerjih (Uradni list RS, št. 69/04 – ur. p. b.) (ZZZDR), 120. čl.
Zakon o socialnem varstvu (Uradni list RS, št. 3/07 – ur. p. b.) (ZSV),  88. čl.
Zakon o izvajanju rejniške dejavnosti (Uradni list RS, št. 110/02) (ZIRD), 2. čl.
Izrek:
Pobuda za začetek postopka za oceno ustavnosti 120. člena Zakona o zakonski zvezi in družinskih razmerjih (Uradni list RS, št. 69/04 – ur. p. b.), 88. člena Zakona o socialnem varstvu (Uradni list RS, št. 3/07 – ur. p. b.) in 2. člena Zakona o izvajanju rejniške dejavnosti (Uradni list RS, št. 110/02) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 22, 125, 156, Ustava [URS] 
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez in Darinka Vodušek, Spodnji Duplek in drugi
Datum vloge:
16. 1. 2007
Vrsta odločitve:
sklep
Vrsta rešitve:
zavrženje
Dokument:
US27970
Dokument v PDF obliki:
U-I-14-07.pdf
108 KB
Prenesite datoteko
U-I-14/07-5
14. 2. 2008
SKLEP
Ustavno sodišče je v postopku za preizkus pobude Janeza Voduška in Darinke Vodušek, Spodnji Duplek, na seji 14. februarja 2008
sklenilo:
Pobuda za začetek postopka za oceno ustavnosti 120. člena Zakona o zakonski zvezi in družinskih razmerjih (Uradni list RS, št. 69/04 – ur. p. b.), 88. člena Zakona o socialnem varstvu (Uradni list RS, št. 3/07 – ur. p. b.) in 2. člena Zakona o izvajanju rejniške dejavnosti (Uradni list RS, št. 110/02) se zavrže.
Obrazložitev
1. Pobudnika izpodbijata 120. člen Zakona o zakonski zvezi in družinskih razmerjih (v nadaljevanju ZZZDR), po kateri ima center za socialno delo pravico odvzeti otroka in ga dati v vzgojo in varstvo drugi osebi ali zavodu. Nasprotujeta tudi 2. členu Zakona o izvajanju rejniške dejavnosti (ZIRD), po katerem se rejenca namesti v rejniško družino na podlagi odločbe centra za socialno delo. Pobudnika izpodbijata tudi 88. člen Zakona o socialnem varstvu (ZSV), ki predvideva odločanje centrov za socialno delo o pravicah in koristih otrok, med drugim tudi po 120. členu ZZZDR. Pobudnika zatrjujeta, da ni v skladu z Evropsko konvencijo o uresničevanju otrokovih pravic (Uradni list RS, št. 86/99, MP, št. 26/99 – MEKUOP), da o vzgoji in varstvu otrok ter o osebnih stikih odloča center za socialno delo. Takšna ureditev naj bi bila tudi v neskladju z 8., s 15., z 22., s 35., 53. in 56. členom Ustave.
2. Pobudo za začetek postopka za oceno ustavnosti oziroma zakonitosti predpisa lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Pobudnika pravni interes utemeljujeta s sklicevanjem na odločanje Centra za socialno delo Maribor v njuni zadevi. Ministrstvo za delo, družino in socialne zadeve je z odločbo št. 70174-1/2004/15 z dne 9. 3. 2006 ugodilo pritožbi pobudnikov in odpravilo izpodbijano odločbo Centra za socialno delo ter zadevo vrnilo organu prve stopnje v nov postopek.
4. Glede na stališče Ustavnega sodišča v sklepu št. U-I-275/07 z dne 22. 11. 2007 (Uradni list RS, št. 110/07), po katerem se lahko v primerih, ko izpodbijani predpis ne učinkuje neposredno, pobuda vloži šele po izčrpanju vseh pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS, pobudnika še ne izkazujeta pravnega interesa za presojo ustavnosti izpodbijane zakonske ureditve. Pobudnika bosta lahko šele po izčrpanju vseh pravnih sredstev hkrati z ustavno pritožbo na Ustavno sodišče vložila tudi pobudo za presojo ustavnosti izpodbijanih zakonskih določb. Svoje ugovore v zvezi z neustavnostjo omenjenih zakonskih določb bosta lahko pred tem naslovila na sodišče (v upravnem sporu), ki je pri odločanju vezano na Ustavo in zakon (125. člen Ustave) in ki bo moralo skladno z 22. členom Ustave njune ugovore bodisi argumentirano zavrniti bodisi, če se bo z njimi strinjalo, po 156. členu Ustave prekiniti postopek ter začeti postopek za oceno ustavnosti pred Ustavnim sodiščem. Glede na navedeno torej ni mogoč sklep, da pobudnika že izkazujeta neposreden pravni interes za presojo ustavnosti izpodbijane zakonske ureditve. Zato je Ustavno sodišče njuno pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnica in sodniki dr. Janez Čebulj, dr. Zvonko Fišer, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik